Die tydskryf Kruisgewys het reeds in 2008, dié jaar waarin ons soveel xenofobie ervaar het, gefokus op artikels wat kan koers gee aan die droom van ’n multi-kulturele kerk.
Jurgens Hendriks – Wees oop vir die Ephesian moment – skryf oor die sending-historiese perspektief van Andrew Walls. Hy wys daarop dat die kerk in wese ’n beweging is wat die grense van ras en kultuur oorsteek.
Danie Mouton – Ghanese prediker se onwaarskynlike middestadvennoot – skryf oor sy gesprek met Robert Bagna, ’n Ghanese pastor wat in die middestad van PE met ’n bediening begin het. Die interessante van die beginjare daarvan is dat die eerste lidmate witmense was!
Piet Delport – Rassisme: ’n Lidmaat se perspektief – skryf oor die rassisme wat in die meeste van ons teenwoordig is. Dit kan egter weerstaan word deur dit enersyds te erken en andersyds iets daaraan te doen, veral deur oor rasgrense uit te reik.